Griekwastad-tiener weer in hof | Nuus24
Johannesburg – Die 16-jarige seun wat daarvan beskuldig word dat hy die Steenkamp-gesin van Griekwastad vermoor het, sal na verwagting Maandag hoor wanneer sy verhoor begin.Die seun is tydens sy laaste hofverskyning op 3 September borgtog van R5 000 toegestaan. Hy is vroeër in hegtenis geneem in verband met die moorde op Deon Steenkamp, sy vrou, Christelle, en hul dogter, Marthella. Hulle is op Goeie Vrydag op hul plaas, Naauwhoek, doodgeskiet.Sy borgtogvoorwaardes sluit in dat hy sy verhoor in die Kimberley-hooggeregshof bywoon wanneer dit begin en dat hy in die sorg van sy voog vrygelaat sal word.Die staat het aansoek gedoen om verlof tot appèl teen die borgtog wat aan die tiener toegestaan is.JJ Cloete, staatsaanklaer, voer aan dat die landdros 'n fout begaan het in sy bevinding dat die seun nie 'n gevaar is vir diegene om hom nie.Cloete sê die landdros het die beweerde geweld wat in die aanklagte vervat is onderbeklemtoon en dat die seun se belange oorbeklemtoon is.– Volg Nuus24 op Twitter